Imtella' Ottubru 8, 2020 - Aġġornata 8 Ta' Ottubru, 2020 5:27pm In-negozji u l-intrapriżi se jingħataw sa 50% tal-flus li se jonfqu biex jinvestu f'tagħmir li jippermettilhom jaqilbu għall-enerġija rinnovabbli. Il-Gvern se jkun qed jalloka €15-il miljun għas-sentejn li ġejjin sabiex in-negozji jkunu jistgħu jnaqqsu l-konsum u jnaqqsu l-ispiża mill-kontijiet tad-dawl u l-ilma. Il-Malta Enterprise nediet skema ġdida għas-sentejn li ġejjin, biex in-negozji żgħar, medji u kbar jibbenefikaw minn fondi biex jinvestu f'enerġija rinnovabbli. Karl Herrera, uffiċjal tal-Malta Enterprise qal li n-negozji li japplikaw jridu jinvestu f'apparat jew sistemi li permezz tagħhom jiffrankaw il-konsum tal-enerġija u tonqsilhom l-ispiża mill-kontijiet tad-dawl. Qal li minn studju li sar ħareġ li lukanda li investiet f'enerġija rinnovabbli ffrankat ħamsin elf ewro fis-sena, filwaqt li intrapriża ta' daqs żgħir u medju ffrankat tmintax-il elf ewro fis-sena. Il-Ministru għall-Ekonomija, l-Investiment u n-Negozji ż-Żgħar Silvio Schembri, qal li għal din l-iskema hemm allokati €15-il miljun u tagħlaq f'Diċembru ta' sentejn oħra. Il-Ministru Schembri qal li n-negozji jridu jinvestu mill-inqas €10,000 u wara li japplikaw għall-iskema, negozji żgħar jistgħu jieħdu lura sa 50%, dawk medji se jieħdu 40% filwaqt li negozji kbar se jieħdu lura 30% tal-investiment li jkunu għamlu. "Biex inkomplu nagħtu kuraġġ għall-investiment, nedejna skema bħal din tal-lum li tħares lil hinn mill-pandemija, min-negozju ż-żgħir forsi jibdew is-sistema ta' cooling, għan-negozju l-kbir li jrid jagħmel investiment iktar kbir." Il-Ministru għall-Enerġija u l-Immanniġġjar tal-Ilma Michael Farrugia qal li l-Gvern qed iħares lil hinn mill-pandemija, u li għalhekk qed joħroġ b'inċentivi oħra biex in-negozji jsaħħu l-operat tagħhom. "Pjan ta' x'se tkun id-domanda għas-settur tal-elettriku f'pajjiżna, u jaħseb minn qabel għall-bżonnijiet li hemm u l-investiment, b'iktar enerġija rinovabbli." Il-Ministru Farrugia qal li sa Jannar li ġej, l-Aġenzija għall-Enerġija u l-Ilma qed tfassal pjan għal strateġija ta' 10 snin biex jaraw id-domanda għall-enerġija u kif il-pajjiż jkun ippreparat għaliha għal tul ta' żmien.